Uitvoerders moet hulle staal vir probleme in 2022 | Landbou
'n Skip in die Kaapstadhawe. Foto: Alani Janeke
Produsente van uitvoergewasse moet hulle staal vir nog 'n moeilike jaar as dit by die land se hawens kom.
Sitruskwekers en produsente van ander uitvoergewasse moet hulle staal vir nog 'n moeilike jaar as dit by Suid-Afrika se hawens kom, sê mnr. Justin Chadwick, uitvoerende bestuurder van die Suid-Afrikaanse Sitruskwekersvereniging (SKV), in sy nuutste nuusbrief.
Verlede jaar troon vir baie sitrusprodusente uit as hul slegste jaar ooit ten opsigte van pryse en logistieke frustrasies met uitvoervrugte. Chadwick sê die vraghouerterminale by Suid-Afrika se hawens funksioneer steeds veel swakker as internasionale norme of aanvaarbare vlakke.
Hy sê probleme met ontoereikende toerusting, vertragings as gevolg van weerstoestande en die feit dat baie sleutelpersoneel gekies het om vrywillige skeidingspakkette te neem het tot Transnet se agteruitgang bygedra.
Mnr. Mitchell Brooke, logistieke bestuurder van die SKV, sê daarom moet boere sorg dat hulle vanjaar weet wat by Transnet aangaan. Hulle moet voorbereid wees op moontlike probleme wat tot vertragings kan lei.
Hoewel die SKV hard saam met die owerhede werk om oplossings vir Transnet se probleme te vind, waarsku Chadwick dat die hulpbronne wat nodig is om die instelling weer op koers te kry, beperk is en dat 'n verbetering nie oornag gaan gebeur nie. Uitvoerders moet dus 'n wel deurdagte logistieke plan vir 2022 hê en gereed wees om op kort kennisgewing veranderinge daaraan te maak.
Hy sê alle uitvoerders gaan deurentyd hul ore moet oophou en gereed moet wees om aan te pas. "As 2021 ons enigiets geleer het, was dit om die onverwagse te verwag."